Meddelelse i henhold til det foreslåede vilkår 22.10(a) i del 2 af tillæg 1 til tilladelserne til operatører af offentlige teletjenester og det foreslåede vilkår 26.10(a) i del 2 af tillæg 1 til de generelle tilladelser til at drive lokalsystemer (branch systems) til udbud af teletjenester og simpelt gensalg af internationale taletelefonitjenester

(2001/C 321/04)

DENNE MEDDELELSE ERSTATTER EN MEDDELELSE, DER BLEV OFFENTLIGGJORT I THE LONDON GAZETTE OG THE EDINBURGH GAZETTE FREDAG DEN 5. OKTOBER 2001, OG SOM OGSÅ SKULLE HAVE VÆRET OFFENTLIGGJORT SAMME DAG I THE BELFAST GAZETTE, MEN IKKE BLEV DET

REGULEREDE SÆRTJENESTER MED OVERTAKSERING

Den 14. september 2001 meddelte generaldirektøren for telekommunikation (generaldirektøren) i overensstemmelse med afsnit 12(2) i loven om telekommunikation af 1984, ændret ved loven om elektronisk kommunikation af 2000 (loven), at han påtænker at foretage ændringer i alle de tilladelser, som ministeren for handel og industri (ministeren) i henhold til lovens afsnit 7 har udstedt til bestemte personer i perioden fra 22. juni 1984 til 29. august 2001, til drift af telekommunikationssystemer, som ministeren i henhold til lovens afsnit 9 har udpeget som offentlige telekommunikationssystemer. I det følgende benævnes disse tilladelser samlet "PTO-tilladelser" (PTO: Public Telecommunications Operators).

2. Den 1. oktober 2001 meddelte ministeren i overensstemmelse med afsnit 7(12) og (13) i loven, at han påtænker at inddrage de generelle tilladelser til at drive lokalsystemer (branch systems) til udbud af teletjenester (Telecommunications Services) og simpelt gensalg af internationale taletelefonitjenester (International Simple Voice Resale Services) (i det følgende benævnes disse tilladelser henholdsvis TSL-tilladelser og ISVR-tilladelser) og at udstede nye tilladelser til disse tjenester.

3. De foreslåede ændringer i PTO-, TSL- og ISVR-tilladelserne går ud på at udvide definitionen af, hvilken type særtjenester med overtaksering, der er omfattet af tilladelserne, idet den nuværende definition af "regulerede tjenester" (Controlled Services) erstattes af en definition af "regulerede særtjenester med overtaksering" (Controlled Premium Rate Services). Formålet med de foreslåede ændringer er at styrke reguleringen af særtjenester med overtaksering derved, at et bredere udvalg af sådanne tjenester (ikke kun "live" tjenester) omfattes af en adfærdskodeks, der er anerkendt af generaldirektøren.

4. De foreslåede ændringer indebærer, at det nuværende vilkår 22 (om regulerede tjenester) i PTO-tilladelserne erstattes af et nyt vilkår 22 (om regulerede særtjenester med overtaksering). Tilsvarende erstattes det nuværende vilkår 26 i TSL- og ISVR-tilladelserne af et nyt vilkår 26 (med bestemmelser, der svarer til bestemmelserne i det foreslåede nye vilkår 22 i PTO-tilladelserne). Henvisninger i det følgende til afsnittene i det foreslåede vilkår 22 i PTO-tilladelserne skal samtidig læses som henvisninger til de tilsvarende afsnit i det foreslåede vilkår 26 i TSL- og ISVR-tilladelserne.

5. Teksten til de foreslåede ændringer og en beskrivelse af virkningerne findes i meddelelsen "Regulation of Premium Rate Services: Licence Modification", der blev offentliggjort den 24. juli 2001. Den fuldstændige tekst til de foreslåede ændringer og den lovpligtige meddelelse findes på Oftels websted (www.oftel.gov.uk) og kan desuden rekvireres hos Gabrielle Dakhama på følgende adresse (tlf. (44-207) 634 87 35; e-post: gabrielle.dakhama@oftel.gov.uk).

6. For at afgøre, om en tjeneste tilhører kategorien "regulerede særtjenester med overtaksering", skal generaldirektøren ifølge det foreslåede vilkår 22.9 fastsætte et referencebeløb for gebyret for et opkald til tjenesten, eller for den takst, der opkræves for et sådant opkald, eller for begge dele. Hvis referencebeløbet for dette gebyr eller denne takst overskrides, betyder det, at kriterierne i afsnit 22.11(a)(iii)(A) i definitionen af regulerede særtjenester med overtaksering er opfyldt.

7. Proceduren for, hvordan denne beslutning træffes, er fastlagt i det foreslåede vilkår 22.10. Det skal dog bemærkes, at den endelige beslutning naturligvis afhænger af resultatet af de lovmæssige offentlige høringer samt af, om de foreslåede ændringer i PTO-tilladelserne gennemføres, og om TSL- og ISVR-tilladelserne inddrages og genudstedes efter planen. Høringen om indholdet af denne meddelelse indskrænker ikke generaldirektørens frihed til at gennemføre de foreslåede ændringer eller ministerens frihed til at inddrage og genudstede TSL- og ISVR-tilladelserne.

8. I overensstemmelse med den procedure, der er fastlagt dels i det foreslåede vilkår 22.10(a) i PTO-tilladelserne, og dels i det foreslåede vilkår 26.10(a) i TSL- og ISVR-tilladelserne, underretter generaldirektøren nu alle operatører, der driver virksomhed i henhold til disse tilladelser, samt alle berørte parter og det uafhængige udvalg for tilsyn med kvaliteten af telefoniske informationstjenester (Independent Committee for the Supervision of Standard of Telephone Information Services - ICSTIS) om, at han har til hensigt at fastsætte referencebeløbet for gebyret for et opkald til tjenesten til 10 pence, og referencebeløbet for den takst, der opkræves for et sådant opkald, til 10 pence pr. minut. Med andre ord skal gebyret for opkald til tjenesten overstige 10 pence, eller den takst, der opkræves for et sådant opkald, skal overstige 10 pence pr. minut for at opfylde kriterierne i definitionen af regulerede særtjenester med overtaksering, som fastlagt i henholdsvis afsnit 22.11(a)(iii)(A) i PTO-tilladelserne og afsnit 26.11(a)(iii)(A) i TSL- og ISVR-tilladelserne.

9. Ved fastsættelsen af ovennævnte beløb har generaldirektøren taget hensyn til de mest almindelige aktuelle standardtakster for særtjenester med overtaksering hos de operatører, der har en PTO-tilladelse. Generaldirektøren påpeger, at selv om der udbydes særtjenester med overtaksering til en takst på 10 pence pr. minut eller mindre, er dette ikke standardpraksis, og langt hovedparten af sådanne tjenester udbydes til en pris på 10 pence pr. minut eller derover.

10. Generaldirektøren underretter også indehaverne af både TSL- og ISVR-tilladelser samt alle andre berørte parter ved at offentliggøre denne meddelelse i The London Gazette, The Belfast Gazette og The Edinburgh Gazette samt De Europæiske Fællesskabers Tidende.

11. Generaldirektøren indkalder reaktioner på de foreslåede beløb, som fremgår af denne meddelelse. Eventuelle kommentarer skal indsendes til Gavin Daykin, Regulation of PRS Consultation, Numbering Unit, Oftel, 50 Ludgate Hill, London EC4M 7JJ (tlf. (44-207) 634 53 38; e-post: gavin.daykin@oftel.gov.uk senest den 9. november 2001.

12. I overensstemmelse med den procedure, der er fastlagt i det foreslåede vilkår 22.10, er der derefter yderligere 14 dage til at reagere på de kommentarer, der er indkommet i den første fase. Eventuelle reaktioner på kommentarerne fra den første fase skal indsendes senest den 23. november 2001. Generaldirektøren vil derefter udarbejde et udkast til en beslutning samt en begrundelse og indkalde yderligere kommentarer mindst 14 dage før den endelige beslutning træffes. Som nævnt ovenfor afhænger den endelige beslutning af, om de foreslåede ændringer i PTO-, TSL- og ISVR-tilladelserne gennemføres.

13. Fortrolige oplysninger skal være tydeligt mærket som sådan og fremsendes som et særskilt fortroligt bilag. Alle bemærkninger og indsigelser, som Oftel modtager, bortset fra materiale, der er mærket som fortroligt, vil kunne beses i Oftels informationsafdeling (Research and Intelligence Unit).